Angelica Bengtsson hyppäämässä vuonna 2010.
**Angelica Therese Bengtsson** (s. 8. heinäkuuta 1993 Väckelsång) on ruotsalainen uransa lopettanut seiväshyppääjä. Hän on voittanut alle 18- ja alle 20-vuotiaiden maailmanmestaruuden.

Alle 18-vuotiaiden maailmanmestaruuden Bengtsson voitti vuonna 2009 Italian Bressanonessa. Hän oli kisassa ylivoimainen tuloksella 432 cm. Toiseksi tullut niin ikään ruotsalainen Michaela Meijer hyppäsi 410 cm. 22. toukokuuta 2010 Bengtsson hyppäsi 447 cm, joka oli paras alle 18-vuotiaan hyppäämä tulos. Heinäkuussa 2010 hän voitti alle 20-vuotiaiden maailmanmestaruuden Kanadan Monctonissa tuloksella 425 cm. Myöhemmin samana kesänä hän voitti kultaa Nuorten olympialaisissa Singaporessa tuloksella 430.

20. helmikuuta 2011 Bengtsson hyppäsi sisäradoilla 452 cm. Tulos oli sisäratojen Ruotsin ennätys ja rikkoi myös Silke Spiegelburgin nimissä olleen alle 20-vuotiaiden maailmanennätyksen 448 cm. Kaksi päivää myöhemmin Tukholmassa hän paransi ennätystään kolmesti hypättyään 453 cm, 458 cm ja 463 cm. Pariisin EM-hallikisoissa 2011 Bengtsson karsiutui aikuisten arvokisadebyytissään. Alle 20-vuotiaiden EM-kilpailuissa Tallinnassa 2011 hän voitti kultaa kisaennätyksellä 457 cm.

Bengtsson sijoittui kymmenenneksi Helsingin EM-kilpailuissa 2012. Hän hyppäsi Ruotsin ennätyksen 458 Sollentunassa 5. heinäkuuta. Alle 20-vuotiaiden MM-kilpailuissa Barcelonassa 2012 hän voitti kultaa kisaennätyksellä 450 cm. Lontoon olympialaisissa hän karsiutui loppukilpailusta. Vuonna 2013 hän karsiutui sekä Göteborgin EM-hallikilpailuissa että Moskovan MM-kilpailuissa. Alle 23-vuotiaiden EM-kilpailuissa Tampereella hän sai pronssia tuloksella 455 cm. Zürichin EM-kilpailuissa 2014 hän sijoittui viidenneksi.

Vuonna 2015 Prahan sisäratojen EM-kilpailuissa Bengtsson saavutti pronssia Ruotsin ennätystuloksella 470 cm. Tallinnan alle 23-vuotiaiden EM-kilpailuissa hän voitti kultaa tuloksella 455 cm. Pekingin MM-kisoissa Bengtsson hyppäsi loppukilpailussa uuden Ruotsin ennätyksen 470 ja sijoittui jaetulle neljännelle sijalle. Hän saavutti pronssia Amsterdamin EM-kilpailuissa 2016 tuloksella 465. Rio de Janeiron olympialaisissa 2016 hän karsiutui loppukilpailusta. Belgradin EM-hallikilpailuissa 2017 hän sai pronssia tuloksella 455. Lontoon MM-kilpailuissa 2017 hän sijoittui kymmenenneksi. Birminghamin MM-hallikilpailuissa 2018 hän oli yhdestoista. Hän kohensi Ruotsin ennätystä kahdesti heinäkuussa 2018 hypättyään Lausannessa 472 cm ja Karlstadissa 473. Berliinin EM-kilpailuissa hän oli kuudes. Hän hyppäsi sisäratojen Ruotsin ennätyksen 481 cm Clermont-Ferrandissa helmikuussa 2019. Hän karsiutui loppukilpailusta Glasgow'n sisäratojen EM-kilpailuissa 2019. Dohan MM-kilpailuissa hän sijoittui kuudenneksi ulkoratojen Ruotsin ennätystuloksella 480. Vuonna 2021 järjestetyissä Tokion olympialaisissa hän oli kolmastoista.

Euroopan yleisurheiluliitto valitsi vuonna 2012 Bengtssonin maanosan lupaavimmaksi naisyleisurheilijaksi.

Tuloskehitys
------------

|   | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Ulkoradat | 390 | 412 | 437 | 447 | 457 | 458 | 455 | 450 | 470 | 465 | 465 | 473 | 480 | 473 | 466 |
| Sisäradat |   |   | 422 | 430 | 463 |   | 446 | 462 | 470 | 466 | 460 | 450 | 481 | 474 |  |
|

Lähteet
-------

* Angelica Bengtsson Kansainvälinen yleisurheiluliitto.  (englanniksi)

### Viitteet

1. ↑  Pole Vault – Women – Youth – All time best IAAF. Viitattu 24.8.2015. (englanniksi)
2. ↑  Pole Vault – Women – Final IAAF. Viitattu 24.8.2015. (englanniksi)
3. ↑  Gustafsson, Therese: Nytt guld till Angelica Bengtsson *Aftonbladet.se*.  21.8.2010. Viitattu 24.8.2015. (ruotsiksi)
4. ↑  Julin, Lennart A.: Bengtsson scales 4.52m World junior record in Stockholm  20.2.2011. IAAF. Viitattu 24.8.2015. (englanniksi)
5. ↑  Juborg, Carl: Bengtsson slog sitt eget rekord - igen *Expressen Sport*.  22.2.2011. Viitattu 24.8.2015. (ruotsiksi)
6. ↑  Nieminen, Mikko: Nooralotta Neziri voitti Euroopan mestaruuden! *Yleisurheilu.fi*.  23.7.2011.  Arkistoitu 4.3.2016. Viitattu 24.8.2015.
7. 1 2 3 4 5  Angelica Bengtsson Tilastopaja (vaatii kirjautumisen, maksullinen palvelu).  (englanniksi)
8. ↑  Arcoleo, Laura: Barcelona 2012 - Event Report - Women's Pole Vault  14.7.2012. IAAF. Viitattu 15.7.2012. (englanniksi)
9. ↑  Angelica Bengtsson tog bronsmedalj i EM  8.3.2015. expressen.se. Viitattu 12.3.2015 (ruotsiksi).
10. ↑  Pole Vault Women, Final *15th IAAF World Championships*. IAAF. Viitattu 27.8.2015. (englanniksi)
11. ↑  Ruotsin Angelica Bengtsson Euroopan lupaavin naisyleisurheilija hs.fi. Viitattu 3.10.2012.

Aiheesta muualla
----------------

* Kuvia tai muita tiedostoja aiheesta **Angelica Bengtsson** Wikimedia Commonsissa

* Angelica Bengtsson Twitterissä

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |